വൈവിധ്യത്തിലെ ഐക്യം ഭാരതത്തെ മഹാത്ഭുതമാക്കി: മാര് പാംപ്ലാനി തലശേരി: ഒരായിരം വൈവിധ്യങ്ങളുടെ ഭൂമികയായിരുന്നിട്ടും ഭാരതമെന്ന ഒറ്റ വികാരമായി ജനങ്ങള് ഒന്നിച്ച് നില്ക്കുന്നു എന്നത് തന്നെ ലോകരാഷ്ടങ്ങള്ക്കിടയിലെ ഒരു മഹാത്ഭുതമായി ഭാരതത്തെ മാറ്റിയെന്ന് തലശേരി അതിരൂപത സഹായ മെത്രാന് മാര് ജോസഫ് പാംപ്ലാനി. കെസിബിസി മദ്യവിരുദ്ധസമിതി യുടെയും മുക്തിശ്രീയുടെയും ആഭിമുഖ്യത്തില് നടന്ന ദേശീയോദ്ഗ്രഥന ദിനാചരണത്തിന്റെ അതിരൂപതാതല ഉദ്ഘാടനം ഇരിട്ടിയില് ഉദ്ഘാടനം ചെയ്തു പ്രസംഗിക്കുകയായിരുന്നു അദ്ദേഹം. രണ്ടര ലക്ഷത്തിലധികം ഗ്രാമപഞ്ചായത്തുകളും അതില് അധിവസിക്കുന്ന 138 കോടി ജനങ്ങളും അവരുടെ വ്യത്യസ്തമായ ജീവിതശൈലി, ഭാഷ, സംസ്കാരം, മതവിശ്വാസം എന്നിങ്ങനെയുള്ള വൈവിധ്യങ്ങളിലെ ഏകത്വം അത്ഭുതം തന്നെയാണ്. വൈവിധ്യങ്ങളെ മാനിക്കുന്നവര്, സംവാദത്തിലൂടെ മനസിലാക്കുവാന് ശ്രമിക്കുന്നവര്, മതങ്ങളുടെ സനാതന മൂല്യങ്ങളെ ആദരിക്കുന്നവര്, മദ്യമുക്ത ഭാരതത്തെ കെട്ടിപ്പടുക്കുന്നവര് അവരാണ് ഭാരതത്തിന്റെ അടിവേരുകള്. ഒരു ഇന്ത്യ ഒരു ജനത എന്ന മഹത്തായൊരു സംസ്കാരം. ഈ ആശയ പ്രചാരണമാണ് ദേശീയോദ്ഗ്രഥന ദിനാചരണ പരിപാടികളിലൂടെ സമൂഹത്തിന്റെ അറിവിലേയ്ക്കായി മദ്യവിരുദ്ധ പ്രസ്ഥാനം നല്കുന്നത്. മൂന്നു കോടി ജനങ്ങള് പ്രതിവര്ഷം മദ്യപാനം കൊണ്ട് മരണമടയുന്നു എന്ന സിഡിസി റിപ്പോര്ട്ട് മദ്യസംസ്കാരം മരണ സംസ്കാരമെന്ന ചൊല്ലിനെ അന്വര്ഥമാക്കുന്നതായി സഹായമെത്രാന് പറഞ്ഞു. സ്വാതന്ത്ര്യമനുഭവിക്കാതെ മദ്യത്തിന്റെ അടിമയായി ജീവിച്ചു മരിക്കുന്ന കോടിക്കണക്കിന് ജനങ്ങളില് ഒരാളാകാതെ സ്വതന്ത്ര മനുഷ്യനാകാനുള്ള ദൃഡനിശ്ചയം ഈ സ്വാതന്ത്ര്യദിനത്തില് ഏവരും എടുക്കണമെന്നും മാര് പാംപ്ലാനി ആവശ്യപ്പെട്ടു. കെസിബിസി മദ്യവിരുദ്ധ സമിതി, മുക്തിശ്രീ അതിരൂപത ഡയറക്ടര് ഫാ. ചാക്കോ കുടിപ്പറമ്ബില് അധ്യക്ഷത വഹിച്ചു. ഫാ. ആന്റണി ആനക്കല്ലില്, ഏബ്രഹാം വലിയമറ്റം, തമ്ബി മഠത്തിനകത്ത്, എലിസബത്ത് മുണ്ടപ്പള്ളി എന്നിവര് പ്രസംഗിച്ചു. ഭാരതത്തിനുവേണ്ടി പ്രാര്ഥന, ദേശീയ പതാക വന്ദനം, പ്രതിജ്ഞ, ദേശീയഗാനം എന്നിവയോടെ പരിപാടി സമാപിച്ചു.